SKRIFTLIG FORESPØRGSEL E-3578/02

af Olivier Dupuis (NI) til Kommissionen

(13. december 2002)

Om: Forfølgelser af medlemmer af den uofficielle katolske kirke i Folkerepublikken Kina

I årtier har myndighederne i Folkerepublikken Kina udsat medlemmerne af den uofficielle katolske kirke for mishandling, chikane og undertrykkelse. Medlemmerne af denne kirke nægter at melde sig ind i de kinesiske katolikkers patriotiske sammenslutning. Mellem 1983 og april 2002 har denne politik ifølge oplysninger offentliggjort af agenturet FIDES medført, at 129 kristne er omkommet, ca. 24 000 vilkårligt arresteret, og over 20 000 er blevet overfaldet, mishandlet, tævet m.m. De protestantiske kristne, der nægter at tilslutte sig den ovennævnte patriotiske sammenslutning, udsættes for tilsvarende overgreb.

Det er for nylig blevet berettet, at adskillige repræsentanter og ansvarlige for den uofficielle katolske kirke udsættes for forfølgelser.

I Hebei-provinsen i nærheden af Beijing, hvor der bor ca. én million tilhængere af den uofficielle katolske kirke, og især i stiftet Baoding har de offentlige sikkerhedsstyrker (politiet og de lokale myndigheder) i de seneste måneder bl.a. arresteret følgende præster:

- Yibao Guo (i Xushui-fængslet siden april 2000);

- Genyou Lu (arresteret i begyndelsen af dette år, idømt tre års tvangsarbejde og nu indsat i Gaoyang-fængslet);

- Zhenhe Wang (arresteret den 14. april 1999 og indsat i Xushui-fængslet);

- Zhengjun Yin (arresteret den 27. januar 2001, idømt 3 års forbedringsarbejde og nu fængslet i Baoding-fængslet);

- Chunguang Zhang (arresteret i begyndelsen af 2001 og nu indsat i Xushui-fængslet);

- Jianbo Li (arresteret den 19. april 2001 i Xilinhaute i det sydlige Mongoliet, dvs. Det Indre Mongoliet);

- Yongxing Pang, Shunbao Ma og Limao Wang (disse blev arresteret den 7. juli 2002 og dømt til tre års tvangsarbejde for at have forstyrret den sociale fred; de befinder sig i arbejdslejren i Balizhuang i Baoding).

I øvrigt har de to biskopper i dette stift, Zhimin Zu, 70 år gammel, og hans hjælper, Shuxin An, 52 år gammel, været forsvundet siden de blev arresteret i hhv. 1997 og 1996. Shimin Zu har allerede udstået over 30 års frihedsstraf (fængsel, arbejdslejre og husarrest). Alene i Hebei-provinsen er 9 biskopper enten forsvundet eller under strengt opsyn eller har fået forbud mod at udøve deres præstegerning.

Seks katolikker fra Wenzhou (Zhejiang-provinsen) blev arresteret i Hebei-provinsen, mens de var på rejse til Donglü, et meget populært pilgrimsmål for Baoding-stiftet. De blev anklaget for illegal pilgrimsfærd og ikke sat på fri fod, før de havde betalt en bod på 3 850 dollars. En række andre pilgrimme, som ikke har råd til at betale dette beløb, tilbageholdes stadig i Donglü.

Hvilke oplysninger råder Kommissionen over om hvert enkelt af de ovennævnte tilfælde? Hvilke initiativer har Kommissionen taget, eller hvilke initiativer agter den at tage for at lægge pres på de kinesiske myndigheder for at udvirke, at samtlige tilhængere af den uofficielle katolske kirke omgående og betingelsesløst løslades, og at samtlige strafferetlige og administrative bestemmelser, der indskrænker religionsfriheden i Folkerepublikken Kina, omgående afskaffes?

Svar afgivet på Kommissionens vegne af Christopher Patten

(20. januar 2003)

Kommissionen har noteret sig, at de katolske præster Yibao Guo, Genyou Lu, Zhenhe Wang, Zhengjun Yin, Chunguang Zhang, Jianbo Li og Yongxing Pang, Shunbao Ma og Limao Wang er blevet arresteret, og at Zhimin Su og hans hjælper Shuxin An er forsvundet i løbet af de seneste måneder.

Kommissionen mener, at religions- og trosfrihed er en grundlæggende menneskerettighed og rejser jævnligt dette spørgsmål i forbindelse med EU's menneskerettighedsdialog med Kina, hvilket den også gjorde under de seneste menneskerettighedsdrøftelser i Beijing den 13.-14. november 2002. Kommissionen tager disse problemer meget alvorligt og har truffet alle relevante foranstaltninger på nuværende stadium.

Med hensyn til situationen for den uofficielle katolske kirke i Kina deler Kommissionen det ærede medlems bekymring. Skønt der på det nationale arbejdsmøde om religion i december 2001 syntes at være tegn på større åbenhed over for de almindeligt forekommende religioner i Kina, viser de seneste oplysninger, at restriktionerne for katolske undergrundskirker ikke er blevet mildnet.

Kommissionen vil fortsat nøje overvåge den kinesiske regerings respekt for religions- og trosfrihed og blive ved med at udtrykke bekymring over krænkelser af denne grundlæggende rettighed, herunder den stadige knægtelse af personer, der udøver deres religiøse tro.